Fald i antallet af juleindbrud og generelt en fredelig jul i Nordjylland.

Nordjyllands politi melder, at der i år er blevet begået færre indbrud i juletomme huse og lejligheder, end i tidligere år. En opgørelse viser, at der indtil kl 14 torsdag er registreret 49 indbrud i villaer og lejligheder rundt om i Nordjylland. Til sammenligning var der på samme tidspunkt sidste år registreret 60 indbrud, og her endte tallet på i alt 141 indbrud juleaften og juledag. Falck melder også om en meget fredelig juleaften. Ialt havde Falck 74 kørsler og udrykninger, og det betegner redningsleder i Nordjylland Jan Boldsen som normalt. Julen bød på en håndfuld brande, men de var alle i den absolutte småtingsafdeling.